Obama, Plani për Irakun
Presidenti tha se trupat amerikane nuk do të rifillojnë një angazhim ushtarak pa afat në Irak
Presidenti Barak Obama do të dërgojë 300 këshilltarë ushtarakë amerikanë në Irak për të ndihmuar autoritetet e Bagdatit të luftojnë kryengritësit islamikë. Presidenti Obama është përballur me presion për t’iu përgjigjur përparimit të ekstremistëve që javën e kaluar iu afruan ndjeshëm kryeqytetit irakian, Bagdat. Dje presidenti parashtroi hapat e administratës për të mbështetur forcat irakiane të sigurisë: Ekipet përbëhen nga operativë specialë me detyrën fillestare për të analizuar gjendjen e forcave irakiane të sigurisë. Zyrtarët thonë se dhjetëra prej tyre do të mbërrijnë së shpejti në Bagdat. Trupat ndodhen aktualisht në baza të ndryshme në rajon. Presidenti Obama thotë se Shtetet e Bashkuara do të intensifikojnë përpjekjet e zbulimit dhe vëzhgimit në mbështetje të operacioneve irakiane. Gjenerali amerikan në pension Jack Keene tha se Iraku ka nevojë urgjente për një strukturë zbulimi si ajo që kishin në këtë vend Shtetet e Bashkuara para tërheqjes në 2011. Presidenti tha se në të ardhmen ka gjasa të ndërmerren veprime ushtarake me fokus të ngushtë, por ai shtoi se nuk bëhet fjalë për një angazhim të ri të forcave amerikane pa afat të caktuar në Irak. Presidenti Obama i bëri thirrje Kryeministrit Nuri al-Maliki të qeverisë me një program më gjithë-përfshirës në mënyrë që të shmangë rrezikun e luftës civile në vend. Presidenti Obama tha se nuk i takon Amerikës të vendosë cilët do të jenë udhëheqësit e Irakut.